STUDIESPESIALISERANDE UTDANNINGSPROGRAM

Programområde for formgjevingsfag


LÆREPLANAR FOR PROGRAMOMRÅDE FORMGJEVINGSFAG

I STUDIESPESIALISERANDE UTDANNINGSPROGRAM 

Innleiing om programområdet

Studiespesialisering med programområde for formgjevingsfag er ei vidareføring av teikning, form og farge, tidlegare treårig løp med studiekompetanse. Programområde for formgjevingsfag vil, som tidlegare, innehalde teikning, form, farge og kunst og kulturhistorie, men faga har fått nye grenser og inndeling.  Innhaldet i faga er blitt modernisert og design og arkitektur er sterkare framheva. Det praktisk skapande arbeidet med teknikkar og materiale er behalde.  Kunst- og kulturhistorie er knytt tettare til det praktiske arbeidet og er ein del av alle programfaga.  

Programområde for formgjevingsfag har felles programfag og valfrie programfag. Dei to felles programfaga er visuelle kunstfag og design og arkitektur. For programområdet er det òg utarbeidd læreplanar valfrie programfag, der ein kan gå djupare inn i avgrensa område, praktisk eller teoretisk. Programfaga i formgjevingsfag inngår i eit samspel. Dette inneber innøving av handlag, ferdigheitar, kunnskapsoppbygging og skapande verksemd. Kreativt arbeid i atelier og verkstad kan øve opp evna til å utforme, forstå og glede seg over estetiske og føremålstenlege løysingar på bilde- og formproblematikk. 

Elevar som vel programområde for formgjevingsfag, må velje begge dei felles programfaga. I tillegg må dei velje valfrie programfag som til saman utgjer 420 årstimar. Dei kan t.d. velje blant dei valfrie programfaga som er særskilt utarbeidde for programområde for formgjevingsfag eller dei kan velje blant programfag frå dei andre programområda på studieførebuande utdanningsprogram.

Programområdet har både eit allmenndannande og et profesjonsførebuande siktemål. Formgjevingsfag opnar også for vidare utdanning innanfor kunst og kultur.

Struktur i programfaga for programområde for formgjevingsfag 

Timetal i programfaga

Timetalet er oppgjeve i einingar på 60 minutt:

FELLES PROGRAMFAG

Visuelle kunstfag 1, 2 og 3:
140 + 140 + 140 årstimar 

Design og arkitektur 1,2 og 3:
140 + 140 + 140 årstimar

VALFRIE PROGRAMFAG

Visuell kultur og samfunn:
140 årstimar

Scenografi og kostyme:

140 årstimar

Trykk og foto:


140 årstimar

Samisk visuell kultur:

140 årstimar

LÆREPLANAR FOR PROGRAMOMRÅDE FORMGJEVINGSFAG I STUDIESPESIALISERANDE UTDANNINGSPROGRAM 

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Grunnleggjande ferdigheiter i programområdet

Grunnleggjande ferdigheiter er integrerte i kompetansemåla, der dei medverkar til å utvikle fagkompetansen og er ein del av han. I formgjevingsfag forstår ein grunnleggjande ferdigheiter slik:

Å kunne uttrykkje seg munnleg i formgjevingsfag inneber å bruke fagterminologi i samband med arbeid i verkstad og bruke fagomgrep i samtalar, presentasjonar og diskusjon om eige og andres arbeid.

Å kunne uttrykkje seg skriftleg i formgjevingsfag inneber å bruke teikn, bilete og symbol i visuelle uttrykk. Skriftleg og visuell kompetanse blir utvikla når fakta, idear og haldningar blir omsette til teikn.

Å kunne lese i formgjevingsfag inneber å undersøkje, tolke og bruke informasjon frå tekst og estetiske uttrykk i bilete, arkitektur, design og bruksform. Det vil òg seie å nytte medium, arkiv, samlingar, bibliotek og røynsle frå arbeid i verkstad til å auke den faglege forståinga.

Å kunne rekne i formgjevingsfag inneber å berekne målestokk, form, proporsjonar, volum og dimensjonar i produktutvikling. Det er òg sentralt i samband med geometri, perspektivteikning og aksonometri. 

Å kunne bruke digitale verktøy i formgjevingsfag inneber å bruke informasjonsteknologi knytt til skapande arbeid, visuell kommunikasjon, layout, presentasjon og dokumentasjon. 

LÆREPLAN I VISUELLE KUNSTFAG – FELLES PROGRAMFAG  

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Føremål 

Visuelle kunstuttrykk pregar både private og offentlege samanhengar og formidlar estetiske og menneskelege verdiar i dagens samfunn. Kunst og kultur kommuniserer tankar og verdiar og fortel om status, livssyn, makt og tilhøyrsle. Visuell og kreativ kompetanse både i personleg og profesjonell samanheng blir meir og meir viktig. Det er viktig at den einskilde får høve til å oppleve og reflektere over kunst. Visuelle kunstfag er ein sentral del av den kulturelle kompetansen og kan medverke til utvikling av medvitne samfunnsborgarar som er aktivt med i ei humanistisk utvikling av samfunnet. 

Visuelle kunstfag har eit allmenndannande siktemål og skal gje grunnlag for vidare studiar og profesjons​utdanningar. Visuelle kunstfag skal medverke til utvikling av kulturell kompetanse for å forstå estetiske uttrykksformer i eigen og andres kultur. Faget skal òg gjere sitt til at den einskilde utviklar ferdigheiter og kunnskap, og gje grunnlag for oppleving av kunst og kultur og forståing for det som er annleis. 

Den skapande verksemda i visuelle kunstfag går føre seg ved hjelp av materiale og verktøy, gjennom eige arbeid og i samhandling med andre. Opplæringa i programfaget skal omfatte både tradisjonelle og nyare teknikkar. Visuelle fag involverer kunstfeltet utanfor skulen og opnar for forståing for kunstfaga slik dei verkar i vår tid.

Struktur 

Visuelle kunstfag består av tre programfag: visuelle kunstfag 1, visuelle kunstfag 2 og visuelle kunstfag 3. Visuelle kunstfag 2 byggjer på visuelle kunstfag 1. Visuelle kunstfag 3 byggjer på visuelle kunstfag 2.

Faget er strukturert i hovudområde som det er formulert kompetansemål for. 

Hovudområda utfyller kvarandre og må sjåast i samanheng. 

Oversikt over hovudområda:

Fag
Hovudområde

Visuelle kunstfag 1
Teikning og farge
Form og materiale
Kunst og kultur

Visuelle kunstfag 2
Teikning og farge
Form og materiale
Kunst og kultur

Visuelle kunstfag 3
Teikning og farge
Form og materiale
Kunst og kultur

Timetal 

Timetalet er oppgjeve i einingar på 60 minutt:

Visuelle kunstfag 1:

140 årstimar

Visuelle kunstfag 2:

140 årstimar

Visuelle kunstfag 3:

140 årstimar

Hovudområde 

Teikning og farge

Hovudområdet teikning og farge omfattar teikning og maling på ulike underlag, og eksperimentering med ulike teknikkar. Studie av fargeverknader er vesentleg i hovudområdet. Studie av natur, menneske og gjenstandar høyrer med. Dekorative og romlege verkemiddel står sentralt. Komposisjon høyrer òg med i hovudområdet som verkemiddel for å skape eit samla biletuttrykk. Materiale, reiskapar og teknikkar som vert nytta i det praktiske arbeidet inngår i hovudområdet. Farge- og lysproblematikk er ein del av innhaldet i hovudområdet.

Form og materiale

Hovudområdet form og materiale omfattar arbeid med to- og tredimensjonal form i ulike materiale og teknikkar og ulike verkemiddel for å oppnå eit tilsikta uttrykk. Komposisjon står sentralt i utforming av skulptur og flate. Proporsjonar og visuelle, romlege og taktile uttrykk høyrer med i dette. Hovudområdet omfattar òg oppbygging og modellering av skulptur. Materiale, reiskapar og teknikkar er ein del av hovudområdet. Farge og tekstur er òg sentralt.

Kunst og kultur

Hovudområdet kunst og kultur handlar om kunst og kultur i ulike epokar, nasjonalt og internasjonalt. Studie av korleis tankar, verdiar og idear hos mennesket til ulike tider har kome til uttrykk, står sentralt. Hovudområdet omtalar kunst og kultur på 1900-talet og i samtida, deretter sentrale retningar og verk innanfor kunst og kultur fram til 1600, og til slutt dreiar det seg om perioden frå 1600- til 1900-talet. Fagterminologi høyrer òg med. Studiar av kunst og kultur er utgangspunkt for eige skapande arbeid og sjølvstendige tolkingar av kunstnarlege uttrykk.

Kompetansemål 

Visuelle kunstfag 1 

Teikning og farge 

Mål for opplæringa er at eleven skal kunne

· bruke ulike teiknereiskapar, materiale og teknikkar i arbeid med frihandsteikning

· bruke ulike maleteknikkar på ulike underlag 

· bruke proporsjonar i arbeid med portrett, naturformer og gjenstandar

· bruke komposisjonsprinsipp for å visualisere inntrykk, idear og bodskapar 

· bruke farge, valør og perspektiv for å oppnå illusjon av rom 

· bruke fagterminologi i vurdering av fargekontrastar 

· bruke ulike reiskapar og teknikkar for å få fram tekstur, rom, lys og skugge 

Form og materiale

Mål for opplæringa er at eleven skal kunne

· bruke utsnitt, forenkling og positive og negative flater i arbeid med dekor og mønsterkomposisjon

· bruke ornament og symbol i eige arbeid

· bruke harde, plastiske eller tekstile materiale i eige arbeid

· kombinere fargar, former og materiale til eit tilsikta uttrykk

· bruke varierte materiale, reiskapar og teknikkar i skapande arbeid 

Kunst og kultur

Mål for opplæringa er at eleven skal kunne

· presentere verk av sentrale biletkunstnarar i Noreg og andre land frå 1900-talet og fram til i dag

· gjere greie for særtrekk ved ulike epokar på 1900-talet og fram til i dag

· kjenne att formspråk, symbol og materialbruk i kunst, bilete og formuttrykk frå ulike kulturar i vår tid

· gje døme på biletkunst, dekor og symbol knytt til tradisjon, religion og politikk 

· presentere særtrekk ved kunsten til urfolk og samanhengen mellom samisk kunst og religion og politisk utvikling i samfunnet

Visuelle kunstfag 2

Teikning og farge

Mål for opplæringa er at eleven skal kunne

· bruke valør, farge og form i frihandsteikning og maling for å få fram ulike uttrykk 

· bruke ulike teiknereiskapar i arbeid med kroki

· bruke anatomi, proporsjonar og fortkortingar i teikning av menneskekroppen

· forklare symbolverdien til fargar i ulike samanhengar 

· komponere eigne uttrykk med utgangspunkt i sentrale komposisjonsprinsipp

· planleggje utforming av skulptur og installasjon

· bruke fotografi og informasjonsteknologi som utgangspunkt for registrering, idéskisser og biletnotat 

Form og materiale

Mål for opplæringa er at eleven skal kunne

· bruke sentrale komposisjonsprinsipp og verkemiddel i arbeid med skulptur og installasjon 

· bruke varierte materiale, reiskapar og teknikkar i arbeid med tredimensjonal form 

· modellere skulptur i plastisk materiale 

· stilisere og bearbeide organisk og geometrisk form 

· organisere form og rom for å oppnå eit tilsikta uttrykk

Kunst og kultur

Mål for opplæringa er at eleven skal kunne

· gjere greie for hovudtrekk i vestleg kunst før 1600 

· gjere greie for særtrekk og analysere verkemiddel i kunstverk før 1600 

· gjere greie for ulike materiale, fargar og teknikkar som vart nytta i framstillinga av kunst før 1600

· analysere kunstuttrykk i lys av religion, filosofi, mytologi og historie 

· forklare korleis oppdragsgjevarar, laug og akademi har påverka utforminga av bilete og skulptur før 1600

Visuelle kunstfag 3

Teikning og farge

Mål for opplæringa er at eleven skal kunne

· abstrahere naturformer til eigne komposisjonar

· utarbeide idéskisser til utsmykkingsoppdrag 

· framstille ulike biletuttrykk for illustrasjon

· bruke og vurdere lys, fargesamansetjingar og fargeverknader i eige arbeid

· velje materiale, reiskapar og teknikkar i todimensjonalt biletarbeid for å oppnå tilsikta verknader

Form og materiale

Mål for opplæringa er at eleven skal kunne

· bruke teikning og bygging av modell som utkast til større arbeid 

· gjere greie for prinsippet om det gylne snitt og bruke det i eige arbeid 

· kombinere ulike materiale og teknikkar i arbeid med installasjonar og dekorative komposisjonar

· skape sjølvstendige uttrykk i ulike materiale med utgangspunkt i aktuelle hendingar lokalt, nasjonalt eller internasjonalt

Kunst og kultur

Mål for opplæringa er at eleven skal kunne

· gjere greie for hovudtrekk i vestleg kunst frå 1600 til 1900

· beherske fagterminologi i tolking og samanlikning av kunstuttrykk

· gjere greie for særtrekk, problemstillingar og verkemiddel i kunsthistoriske retningar, frå realismen og framover

· gje døme på korleis kulturelle førebilete har hatt innverknad på skulptur og bilete frå 1600 til 1900 

· setje kunstverk inn i ein samfunnsmessig og idéhistorisk samanheng

Vurdering 

Visuelle kunstfag programfag

Føresegner for sluttvurdering:

Standpunktvurdering

Programfag
Ordning

Visuelle kunstfag 1
Elevane skal ha standpunktkarakter.

Visuelle kunstfag 2
Elevane skal ha standpunktkarakter.

Visuelle kunstfag 3
Elevane skal ha standpunktkarakter.

Eksamen for elevar

Programfag
Ordning

Visuelle kunstfag 1
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Visuelle kunstfag 2
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Visuelle kunstfag 3
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Eksamen for privatistar

Programfag
Ordning

Visuelle kunstfag 1
Privatistane skal opp til praktisk eksamen.

Eksamen blir utarbeidd og sensurert lokalt.

Visuelle kunstfag 2
Privatistane skal opp til praktisk eksamen.

Eksamen blir utarbeidd og sensurert lokalt.

Visuelle kunstfag 3
Privatistane skal opp til praktisk eksamen.

Eksamen blir utarbeidd og sensurert lokalt.

Dei generelle føresegnene om vurdering er fastsette i forskrift til opplæringslova. 

LÆREPLAN I DESIGN OG ARKITEKTUR – FELLES PROGRAMFAG 

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Føremål 

Design og arkitektur verkar inn på kvardagen. Dei fleste gjenstandane vi har rundt oss til dagleg, er designa. Bustaden vi bur i, kleda vi ber, avisa vi les, koppen vi drikk av, og transportmiddelet vi nyttar, dannar ramma for det livet vi lever. Programfaget skal medverke til å utvikle evna til å vurdere ny design og arkitektur i eit berekraftig miljøperspektiv og evna til å verne om kulturlandskap og kulturhistoriske miljø. Programfaget skal medverke til å utvikle aktive og medvitne forbrukarar og produsentar. Det skal òg medverke til å utvikle design, arkitektur og omgjevnader som inkluderer alle grupper i samfunnet. 

Design og arkitektur speglar dei kulturelle verdiane til både individet og samfunnet. Programfaget kan gje impulsar til entreprenørskap og kulturell og samfunnsmessig forståing for oppgåvene som formgjevarane har i vår tid. De fleste avgjerslene om dei fysiske omgjevnadene våre blir tekne på grunnlag av teikningar og digitale representasjonar. Programfaget skal derfor medverke til å utvikle kunnskap om proporsjonar, målestokk og materiale, som både er ein del av allmenn​danninga og eit nødvendig grunnlag for vidare studiar innanfor design og arkitektur.

Opplæringa i programfaget skal bere preg av skapande og konstruktivt analyserande arbeid i verkstader. Impulsar og trendar frå nasjonale og internasjonale kulturar og urfolkkulturar er ressursar i arbeidet med idéutvikling. Samarbeid med profesjonelle designarar og arkitektar kan vere ei kjelde til inspirasjon og refleksjon i programfaget. Lokalt forankra oppgåver kan medverke til samarbeid om utvikling av miljø, innerom og uterom. 

Struktur

Design og arkitektur har tre programfag: design og arkitektur 1, design og arkitektur 2 og design og arkitektur 3. Design og arkitektur 2 byggjer på design og arkitektur 1. Design og arkitektur 3 byggjer på design og arkitektur 2.

Faget er strukturert i hovudområde som det er formulert kompetansemål for. 

Hovudområda utfyller kvarandre og må sjåast i samanheng.

Oversikt over hovudområda:


Programfag
Hovudområde

Design og arkitektur 1
Produktutvikling og materiale
Teikning, konstruksjon og modellar
Formkultur

Design og arkitektur 2
Produktutvikling og materiale
Teikning, konstruksjon og modellar
Formkultur

 Design og arkitektur 3
Produktutvikling og materiale
Teikning, konstruksjon og modellar
Formkultur

Timetal 

Timetalet er oppgjeve i einingar på 60 minutt

Design og arkitektur 1:

140 årstimar

Design og arkitektur 2:

140 årstimar

Design og arkitektur 3:

140 årstimar

Hovudområde 

Produktutvikling og materiale

Hovudområdet produktutvikling og materiale omfattar to- og tredimensjonalt praktisk skapande arbeid. Studiar av kunsthandverk, produktdesign, mote, arkitektur, byggjeskikk, landskaps​arkitektur og grafisk design høyrer med. Utforming av produkt etter kravspesifikasjon er utgangspunkt for eksperimentering og val av materiale, reiskapar og teknikkar. Kommunikasjon og forholdet mellom form, farge, komposisjon og funksjon står sentralt i hovudområdet. Rammefaktorar som verkar inn på design og arkitektur, er med i hovudområdet.

Teikning, konstruksjon og modellar 

Hovudområdet teikning, konstruksjon og modellar omfattar skisser og teikningar i ulike fasar av produktutvikling. Perspektivteikning og projeksjonsteikning står sentralt. Bygging av modellar i målestokk og bruk av digitale verktøy til visualisering av prosjekt og konstruksjon i full skala høyrer med i hovudområdet. Å eksperimentere med fargar og proporsjonar og å konstruere mønster og ornament står sentralt. 

Formkultur

Hovudområdet formkultur omfattar korleis samfunnskrefter, råvaretilgang og menneskelege tilhøve har prega handverk, design og arkitektur. Korleis dette kjem til uttrykk i formkulturen frå ulike epokar, nasjonalt og internasjonalt, står sentralt. I formkultur blir 1900-talet og samtida omtala, deretter formkulturen fram til 1600, og så perioden frå 1600- til 1900-talet. I hovudområdet høyrer det med fagterminologi for å beskrive, analysere og vurdere ulike formuttrykk. Studiar av formkultur kan vere utgangspunkt for eige skapande arbeid.

Kompetansemål 

Design og arkitektur 1

Produktutvikling og materiale

Mål for opplæringa er at eleven skal kunne

· utvikle produkt til ulike typar rom ut frå kravspesifikasjonar

· bruke harde, plastiske og tekstile materiale i produktutvikling

· forklare prinsippa i Natural Colour System (NCS) og nytte dette i fargesetjing 

· gjere greie for omsyn til miljø, ressursar og forbruk i arbeid med design og arkitektur

· planleggje og dokumentere arbeidsprosessen frå idé til ferdig produkt

· presentere og vurdere form, farge, funksjon og materiale i eige arbeid 

Teikning, konstruksjon og modellar

Mål for opplæringa er at eleven skal kunne

· teikne rom i plan, oppriss og perspektiv

· lage skisser og utarbeide arbeidsteikningar

· byggje modellar i målestokk

· eksperimentere med korleis lys og fargar verkar inn på rom og overflate

· bruke digitale teknikkar og biletbehandling i presentasjon av modellar og produkt

Formkultur

Mål for opplæringa er at eleven skal kunne

· gjere greie for hovudtrekka i utviklinga av viktige formtradisjonar i norsk formkultur og samisk duodji og kva innverknad dei har på moderne design

· presentere sentrale arbeid innanfor kunsthandverk, design og arkitektur frå 1900-talet 

· karakterisere særtrekk ved byggjeskikk og handverk- og husflidstradisjon i regionen

· gjere greie for materialbruk, formspråk og funksjon i formkultur frå ulike samfunn og kulturar og setje det inn i ein kulturell samanheng

· gjere greie for særtrekk ved Scandinavian Design og vise korleis desse har verka inn på interiørutforming 

· gjere greie for funksjon, form og dekor på bygningar og bruksgjenstandar frå 1900-talet

Design og arkitektur 2

Produktutvikling og materiale

Mål for opplæringa er at eleven skal kunne

· utvikle grafisk formgjeving og layout ut frå kravspesifikasjonar

· bruke og vurdere form, farge og komposisjon i utvikling av symbol, teikn og skrift i informasjonsdesign

· gjere greie for og vurdere informasjonsdesign i offentlege rom

· bruke trykkteknikkar på papir og tekstil

· forklare prinsippa for pigmentfarge- og lysfargeblanding med utgangspunkt i Cyan, Magenta, Yellow og blacK (CMYK) og Red, Green og Blue (RGB)

Teikning, konstruksjon og modellar

Mål for opplæringa er at eleven skal kunne

· teikne og formidle idear og illustrere tekst

· manipulere eigne bilete digitalt og bruke det i ulike samanhengar

· bruke sentrale komposisjonsprinsipp og eksperimentere med fargesamansetjingar og fargeverknader i flatekomposisjonar

· stilisere motiv og konstruere mønster for trykk

· bruke digitalt verktøy i utvikling og produksjon av modellar

· dokumentere og vurdere eigne prosessar frå idé til ferdig biletuttrykk

Formkultur

Mål for opplæringa er at eleven skal kunne

· gjere greie for hovudtrekk i vestleg gjenstandskultur fram til 1600-talet og gje døme på korleis arven frå antikken har verka inn på formspråket

· gje døme på kulturpåverknad i arkitektur, byggjeskikk og kulturlandskap fram til 1600-talet 

· beskrive klede og andre bruksgjenstandar fram til 1600-talet

· beskrive sentrale materiale og teknikkar i klede, bruksgjenstandar, design og arkitektur fram til 1600-talet

· gjere greie for korleis arkitektur og ornament speglar religion, filosofi, mytologi og litteratur

· forklare korleis samisk formkultur skil seg ut som eige formuttrykk i Norden 

Design og arkitektur 3

Produktutvikling og materiale

Mål for opplæringa er at eleven skal kunne

· designe klede og utstyr som høyrer til, ut frå kravspesifikasjonar

· designe gjenstandar for innerom og uterom

· eksperimentere med ulike materiale i produktutviklinga

· forklare enkle prinsipp for bygningskonstruksjon og eigenskapane til dei viktigaste materiala

· gjere greie for korleis menneskelege mål, materiale, landskap og klima bestemmer forma på bygningar og plasseringa deira

· beskrive og vurdere uterom i nærmiljøet 

Teikning, konstruksjon og modellar

Mål for opplæringa er at eleven skal kunne

· lage skisser og arbeidsteikningar for klede og utstyr som høyrer til

· teikne hus, uterom og miljø i ulike perspektiv og i aksonometri

· utvikle modell for uterom i nærmiljø 

· beskrive korleis plan- og byggjesaker blir behandla og presenterte

· presentere arkitektur eller designprodukt frå idé til ferdig produkt

· prøve ut enkle prinsipp for dimensjonering, konstruksjonar og eigenskapane til materiala

Formkultur

Mål for opplæringa er at eleven skal kunne

· beskrive og vurdere sentrale arkitektoniske verk, plassar, hagar og parkar etter 1600

· gjere greie for trendar og påverknad i design etter 1600

· gjere greie for idear knytte til kulturminne- og landskapsvern 

· vurdere ressursbruk, miljø og etikk i tilknyting til design, arkitektur og miljøutforming

· vise korleis arkitektur, byggeskikk, kulturlandskap og miljøutforming er uttrykk for ulike kulturar og tradisjonar

· gjere greie for særtrekk ved Scandinavian Design og vise korleis desse har verka inn på arkitektur

Vurdering 

Design og arkitektur programfag

Føresegner for sluttvurdering:

Standpunktvurdering

Programfag
Ordning

Design og arkitektur 1
Elevane skal ha standpunktkarakter.

Design og arkitektur 2
Elevane skal ha standpunktkarakter.

Design og arkitektur 3
Elevane skal ha standpunktkarakter.

Eksamen for elevar

Programfag
Ordning

Design og arkitektur 1
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Design og arkitektur 2
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Design og arkitektur 3
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Eksamen for privatistar

Programfag
Ordning

Design og arkitektur 1
Privatistane skal opp til praktisk eksamen.

Eksamen blir utarbeidd og sensurert lokalt.

Design og arkitektur 2
Privatistane skal opp til praktisk eksamen.

Eksamen blir utarbeidd og sensurert lokalt.

Design og arkitektur 3
Privatistane skal opp til praktisk eksamen.

Eksamen blir utarbeidd og sensurert lokalt.

Dei generelle føresegnene om vurdering er fastsette i forskrift til opplæringslova. 

LÆREPLAN I VISUELL KULTUR OG SAMFUNN – 

VALFRITT PROGRAMFAG

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Føremål 

Kunnskap om kva rolle kunst, design og arkitektur spelar i ulike kulturar, epokar og samfunn, er avgjerande for å forstå si eiga tid og ulike ytringar. Global distribusjon av bilete gjennom TV og Internett har auka behovet for kunnskap om eigen og andres visuelle kultur. Visuell kultur er ein sentral del av den kulturelle kompetansen.

Visuell kultur og samfunn skal stimulere til kulturforståing og evne til analyse og kritisk tenking om kunst, design, arkitektur og omgjevnader. Programfaget skal leggje grunnlag for forståing av samspelet mellom samfunnskreftene og den menneskelege faktoren i visuell kommunikasjon. Programfaget skal vidare medverke til å utvikle kunnskap om kultur, estetisk vurderingsevne og medvit om den rolla formkultur har i ulike samfunn. Dette kan medverke til personleg utvikling og auke gleda i møte med kunst, design og arkitektur.

Opplæringa i programfaget skal ta utgangspunkt i konkrete døme på kunst, design og arkitektur, og setje dette inn i ein kulturell og samfunnsmessig samanheng. Visuell kultur i lokalmiljøet kan medverke til å gjere innhaldet i programfaget levande. Samtidsarenaer for kunstoppleving og bevaring, utvikling og formidling av kultur kan vere ei viktig kjelde til innsikt i kunst- og formuttrykk i fortid og notid. 

Struktur 

Programfaget er strukturert i hovudområde som det er formulert kompetansemål for. Hovudområda utfyller kvarandre og må sjåast i samanheng. 

Oversikt over hovudområda:

Programfag
Hovudområde

Visuell kultur og samfunn
Kunst og samfunn
Design og samfunn
Arkitektur og samfunn

Timetal 

Timetalet er oppgjeve i einingar på 60 minutt.

Visuell kultur og samfunn:
140 årstimar

Hovudområde 

Kunst og samfunn

Hovudområdet kunst og samfunn handlar om kunst i eit samfunnsmessig perspektiv,  nasjonalt og internasjonalt. Det handlar òg om samanhengen mellom sentrale verk i kunsthistorie og religion, estetikk, rådande idear og politikk. Samtidskunst blir utdjupa i lys av historia og notida. Kunst- og kulturkritikk står òg sentralt i hovudområdet, og fagterminologi og tolking av ulike kunstuttrykk er vesentleg.

Design og samfunn

Hovudområdet design og samfunn handlar om design og handverkstradisjon i eit samfunnsmessig perspektiv, nasjonalt og internasjonalt. Korleis tradisjon har påverka nyare formuttrykk, står òg sentralt. Det er lagt vekt på samanhengen mellom formuttrykk på den eine sida og individ, behov, teknologi og masseproduksjon på den andre sida. Tilhøve knytt til estetiske uttrykk, kvalitet og merkevarebygging er ein del av hovudområdet. Hovudområdet tek opp etiske og økologiske tilhøve og formgjeving for ulike brukargrupper. 

Arkitektur og samfunn

Hovudområdet arkitektur og samfunn handlar om arkitektur og omgjevnader i eit samfunnsmessig perspektiv, nasjonalt og internasjonalt. Samanheng mellom byggjeskikk, arkitektur og ideologi er vesentleg. Prosessar i byggjesaker og problematikk kring bevaring, omforming og utvikling blir teke opp i hovudområdet. Omsyn til brukarar, miljø, funksjon, etikk og økologi står sentralt.

Kompetansemål 

Visuell kultur og samfunn

Kunst og samfunn

Mål for opplæringa er at eleven skal kunne

· analysere og samanlikne nokre sentrale verk frå kunsthistoria og samtida, nasjonalt og internasjonalt

· gjere greie for samanhengen mellom kunst, politikk og idéhistorie i ulike epokar

· vurdere utstillingar og nettbaserte kunstpresentasjonar

· bruke fagterminologi i tolking, vurdering og formidling av kunst

· vurdere bruk av bilete, grafikk, foto, film og moderne visuelle medium i eit samfunnsperspektiv

· gjere greie for reglar for opphavsrett

· gje døme på rolla og vilkåra til kunstnarar i ulike tider og samfunn

Design og samfunn

Mål for opplæringa er at eleven skal kunne

· analysere og samanlikne nokre sentrale verk frå designhistoria og samtida, nasjonalt og internasjonalt

· gjere greie for samanhengen mellom tradisjon, design og nyvinningar knytte til materiale, teknologi og masseproduksjon

· gje døme på korleis design blir brukt i merkevarebygging 

· vurdere særtrekk ved ulike designprogram 

· vurdere design i høve til etikk, estetikk, funksjon og økologi

Arkitektur og samfunn

Mål for opplæringa er at eleven skal kunne

· analysere og samanlikne nokre sentrale verk frå arkitekturhistoria og samtida, nasjonalt og internasjonalt

· gjere greie for samanheng mellom byggjeskikk, arkitektur og ulike verdiar

· vurdere byggjeprosjekt med utgangspunkt i teikningar og modellar 

· gjere greie for lovgjeving om kulturminnevern i høve til byutvikling, landskapsomforming, industrialisering og krigshandlingar

· fremje eigne synspunkt på utvikling av tettstader, byer, vegar og landskap

· vurdere brukarmedverknad, funksjon, økologi og etikk i arkitektur og miljøutforming

· gjere greie for faktorar som ligg til grunn for utforming av arkitektur og omgjevnader

Vurdering

Visuell kultur og samfunn

Føresegner for sluttvurdering:

Standpunktvurdering

Programfag
Ordning

Visuell kultur og samfunn 
Elevane skal ha standpunktkarakter.

Eksamen for elevar

Programfag
Ordning

Visuell kultur og samfunn 
Elevane kan trekkjast ut til skriftleg eksamen.

Eksamen blir utarbeidd og sensurert lokalt.

Eksamen for privatistar

Programfag
Ordning

Visuell kultur og samfunn 
Privatistane skal opp til skriftleg eksamen.

Eksamen blir utarbeidd og sensurert lokalt.

Dei generelle føresegnene om vurdering er fastsette i forskrift til opplæringslova. 

LÆREPLAN I SCENOGRAFI OG KOSTYME –

VALFRITT PROGRAMFAG

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Føremål 

Scenografi og kostyme blir nytta på ulike måtar i arrangement og oppsetjingar. Kunnskap om korleis scenografi og kostyme kommuniserer visuelt, er ein sentral del av den kulturelle kompetansen.

Programfaget skal gjere det mogleg for den einskilde å skape eigne uttrykk og utvikle evna til å planleggje, produsere og gjennomføre prosjekt knytte til ulike arrangement. Programfaget skal òg medverke til å utvikle kunnskap om samanhengen mellom føremål og verkemiddel.

Programfaget kan knytast til oppsetjingar, revyar og presentasjonar i skule og lokalsamfunn. I slike arrangement er det naturleg å samarbeide med idrett og kunstartar som musikk, dans og drama. Elevane får høve til å lage scenografi og kostyme for slike oppsetjingar. 

Struktur 

Faget er strukturert i hovudområde som det er formulert kompetansemål for. 

Hovudområda utfyller kvarandre og må sjåast i samanheng. 

Oversikt over hovudområda:

Programfag
Hovudområde

Scenografi og kostyme
Scenerom
Kostyme
Stilhistorie

Timetal

Timetalet er oppgjeve i einingar på 60 minutt:

Scenografi og kostyme:
140 årstimar

Hovudområde

Scenerom

Hovudområdet scenerom omfattar utforming av modellar av scenerom og produksjon av enkle sceneoppsetjingar. Korleis lys, farge og komposisjon verkar inn på bodskapen og uttrykket til scenerommet, er sentralt. Planlegging og utforming av scenografi for digital produksjon høyrer med. Val av materiale og teknikkar står sentralt.

Kostyme

Hovudområdet kostyme omfattar enkel design og produksjon av kostyme. Val av materiale, teknikkar og farge i klede og kostyme står sentralt. Sminke, kostyme og rekvisittar som del av scenerommet er med i hovudområdet.

Stilhistorie

Hovudområdet stilhistorie omfattar stiluttrykk i klede, møblar og gjenstandar frå ulike kulturar og epokar og sceniske verkemiddel frå ulike epokar. Studie av scenografi for større arrangement er òg ein del av hovudområdet. 

Kompetansemål 

Scenografi og kostyme

Scenerom

Mål for opplæringa er at eleven skal kunne

· utforme modellar i målestokk av scenerom til tenkte arrangement

· planleggje og produsere enkle sceneoppsetjingar

· vurdere korleis kvitt og farga lys verkar inn på uttrykket til scenerommet

· planleggje og utforme scenografi for digital produksjon

· bruke form, farge, komposisjon og materiale til å formidle ein bodskap 

Kostyme

Mål for opplæringa er at eleven skal kunne

· designe og produsere enkle kostyme

· lage skisser til presentasjon av kostyme

· vurdere val av farge og materiale i klede og kostyme

· bruke enkel mønsterkonstruksjon og ulike samanføyingsteknikkar 

· vurdere verkemidla sminke, kostyme og rekvisittar som kommunikasjon i scenerommet

· lage enkle masker til ei tenkt oppsetjing

Stilhistorie

Mål for opplæringa er at eleven skal kunne

· karakterisere særtrekk ved klede, møblar og gjenstandar frå ulike epokar og kulturar 

· analysere og samanlikne sceniske uttrykk og verkemiddel i filmar frå ulike epokar 

· karakterisere særtrekk ved design av større arrangement 

Vurdering

Scenografi og kostyme

Føresegner for sluttvurdering:

Standpunktvurdering

Programfag
Ordning

Scenografi og kostyme 
Elevane skal ha standpunktkarakter.

Eksamen for elevar

Programfag
Ordning

Scenografi og kostyme
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Eksamen for privatistar

Programfag
Ordning

Scenografi og kostyme
Privatistane skal opp til praktisk eksamen.

Eksamen blir utarbeidd og sensurert lokalt.

Dei generelle føresegnene om vurdering er fastsette i forskrift til opplæringslova. 

LÆREPLAN I TRYKK OG FOTO – 

VALFRITT PROGRAMFAG

Fastsett som forskrift av Utdanningsdirektoratet 24. mars 2006 etter delegasjon i brev 26. september 2005 frå Utdannings- og forskingsdepartementet med heimel i lov av 17. juli 1998 nr. 61 om grunnskolen og den vidaregåande opplæringa (opplæringslova) § 3-4 første ledd.

Gjeld frå: 1. august 2006

Føremål 

Programfaget gjev grunnlag for å forstå kor viktig trykkteknikken og fotografiet er som eigne uttrykksmiddel og som uttrykk for kulturstraumar. Trykkjemetodar har gjort det mogleg å mangfalde tekst og bilete på ein effektiv måte. Programfaget har òg eit kunstnarleg perspektiv der personleg uttrykk står i sentrum.

Gjennom skapande arbeid med foto, trykk og grafiske teknikkar skal den einskilde få høve til å utvikle eige uttrykk og kunnskap om og ferdigheit innan visuell kommunikasjon. 

Opplæringa i programfaget skal pregast av utprøving av materiale, teknikkar og arbeidsmåtar i verkstader. Møte med foto og trykk av sentrale utøvarar, både kunstnarar og handverkarar, vil òg kunne vere eit viktig korrektiv og inspirasjon til eiga verksemd. 

Struktur 

Programfaget er strukturert i hovudområde som det er formulert kompetansemål for. Hovudområda utfyller kvarandre og må sjåast i samanheng. 

Oversikt over hovudområda:

Programfag
Hovudområde

Trykk og foto
Grafisk uttrykk
Teknikk og materiale
Foto, grafikk og samfunn

Timetal

Timetalet er oppgjeve i einingar på 60 minutt.

Trykk og foto:

140 årstimar

Hovudområde

Grafisk uttrykk

Hovudområdet grafisk uttrykk omfattar grafiske verkemiddel som blir nytta i skapande arbeid. Teikning, foto, skrift og digitale verktøy står sentralt. Overføringsmetodar frå bilete til grafisk uttrykk er vesentleg i hovudområdet. Utarbeiding av layout for ulike formål høyrer òg med.

Teknikk og materiale

Hovudområdet teknikk og materiale omfattar trykkjeprosessar på ulike underlag og teknikkar for overføring av motiv til trykk. Fotografiske teknikkar og reproduksjon står sentralt. Bruk av miljøvennleg materiale og utstyr er òg med i hovudområdet.

Foto, grafikk og samfunn

Hovudområdet foto, grafikk og samfunn omfattar foto som reportasje, dokumentasjon og kunstuttrykk, og rolla til det masseproduserte biletet i samfunnsdebatten. Særtrekk i grafiske uttrykk frå ulike kulturar er sentralt i hovudområdet. Bokkunst, illustrasjon og arbeid av sentrale grafikarar, grafiske designarar og tekstilkunstnarar høyrer med.

Kompetansemål 

Trykk og foto

Grafisk uttrykk

Mål for opplæringa er at eleven skal kunne

· bruke ulike visuelle verkemiddel i skapande arbeid

· bruke teikning, foto og skrift i arbeid med å utvikle trykk

· bruke og vurdere valør og farge, flate og romlege verkemiddel i grafiske uttrykk

· manipulere og overføre bilete ved hjelp av digitale verktøy

· dokumentere eige grafisk arbeid og følgje rutinar for signering

· utarbeide layout for ulike føremål

Teknikk og materiale 

Mål for opplæringa er at eleven skal kunne

· planleggje og utføre ulike former for trykk

· vurdere om idear, skisser og teikningar eignar seg for reproduksjon

· bruke ulike teknikkar i overføring av motiv til trykk

· utføre trykk på ulike underlag og vurdere resultatet

· bruke ulike fotografiske teknikkar rett

· bruke materiale og utstyr i tråd med retningsliner for helse, miljø og sikkerheit

Foto, grafikk og samfunn

Mål for opplæringa er at eleven skal kunne

· gjere greie for rolla til det masseproduserte biletet i samfunnsdebatten

· vurdere foto som reportasje, dokumentasjon og kunstuttrykk

· presentere sentrale verk innanfor bokkunst og illustrasjon

· karakterisere arbeid av sentrale grafikarar, fotografar, grafiske designarar og tekstilkunstnarar

· presentere særtrekk i grafiske arbeid frå ulike kulturar

Vurdering

Trykk og foto

Føresegner for sluttvurdering:

Standpunktvurdering

Programfag
Ordning

Trykk og foto 
Elevane skal ha standpunktkarakter.

Eksamen for elevar

Programfag
Ordning

Trykk og foto
Elevane kan trekkjast ut til praktisk eksamen.

Eksamen blir utarbeidd og sensurert lokalt.

Eksamen for privatistar

Programfag
Ordning

Trykk og foto
Privatistane skal opp til praktisk eksamen.

Eksamen blir utarbeidd og sensurert lokalt.

Dei generelle føresegnene om vurdering er fastsette i forskrift til opplæringslova.



